



RO			RO
RO			RO
[bookmark: _GoBack]DECIZIA DE PUNERE ÎN APLICARE A COMISIEI
din 19.5.2026
[bookmark: _Hlk137558644][bookmark: _Hlk160542626][bookmark: _Hlk160554821][bookmark: _Hlk166656665]privind cererea de înregistrare, în temeiul Regulamentului (UE) 2019/788 al Parlamentului European și al Consiliului, a inițiativei cetățenești europene intitulate „Drepturi pentru natură: capacitarea cetățenilor pentru a reprezenta și a proteja ecosistemele”
(Numai textul în limba engleză este autentic)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (UE) 2019/788 al Parlamentului European și al Consiliului din 17 aprilie 2019 privind inițiativa cetățenească europeană[footnoteRef:2], în special articolul 6 alineatul (3), [2: 	JO L 130, 17.5.2019, p. 55, ELI: http://data.europa.eu/eli/reg/2019/788/oj.] 

întrucât:
(1)	La 27 martie 2026, Comisiei i-a fost prezentată o cerere de înregistrare a unei inițiative cetățenești europene intitulate „Drepturi pentru natură: capacitarea cetățenilor pentru a reprezenta și a proteja ecosistemele”.
(2)	Obiectivul inițiativei, astfel cum a fost exprimat de organizatori, este să se „recunoască drepturile naturii în legislația europeană prin intermediul unui act juridic, cum ar fi o directivă sau un regulament, care să consolideze protejarea ecosistemelor”. Organizatorii „încearcă să treacă de la tratarea naturii ca proprietate la recunoașterea ecosistemelor ca entități vii cu valoare intrinsecă și cu drepturi fundamentale”, inclusiv „dreptul de a exista, de a-și regenera biocapacitățile și ciclurile vitale și de a fi refăcute”. Organizatorii consideră că „[e]cosistemelor ar trebui, de asemenea, să li se acorde personalitate juridică”. Scopul inițiativei este, de asemenea, „de a capacita cetățenii și comunitățile, astfel încât să poată acționa în calitate de administratori și reprezentanți ai ecosistemelor, atât pentru a preveni daunele, cât și pentru a sprijini protecția, refacerea și regenerarea. Astfel, acești reprezentanți ar trebui să aibă calitate procesuală și să beneficieze de măsuri juridice suplimentare atunci când apără drepturile ecosistemelor, pe baza exemplului Mar Menor din Spania”. O anexă la inițiativă oferă detalii suplimentare cu privire la contextul, tema și obiectivele sale.
(3)	Comisia consideră că, în temeiul articolului 192 alineatul (1) din Tratatul privind funcționarea Uniunii Europene (TFUE) coroborat cu articolul 191 alineatul (1) din TFUE, ar putea adopta o propunere de act juridic pentru a consolida protecția ecosistemelor, inclusiv dreptul de a exista, de a-și regenera biocapacitățile și ciclurile vitale și de a fi refăcute. Un astfel de act ar putea, de asemenea, să confere personalitate juridică ecosistemelor și să acorde cetățenilor și comunităților calitatea procesuală de a acționa în numele lor.
(4)	Din acest motiv, Comisia consideră că niciuna dintre părțile inițiativei nu depășește în mod vădit competența Comisiei de a prezenta o propunere de act juridic al Uniunii în vederea punerii în aplicare a tratatelor.
(5)	Această concluzie nu afectează efectuarea unei evaluări pentru a se stabili dacă, în acest caz, sunt îndeplinite condițiile concrete de fond necesare pentru o acțiune din partea Comisiei, inclusiv respectarea principiilor proporționalității, subsidiarității și compatibilității cu drepturile fundamentale. 
(6)	Grupul de organizatori a furnizat documente adecvate pentru a dovedi că îndeplinește cerințele prevăzute la articolul 5 alineatele (1) și (2) din Regulamentul (UE) 2019/788 și a desemnat persoanele de contact în conformitate cu articolul 5 alineatul (3) primul paragraf din regulamentul respectiv. 
(7)	Inițiativa propusă nu este vădit abuzivă, neserioasă sau vexatorie și nici nu contravine vădit valorilor Uniunii, astfel cum sunt prevăzute la articolul 2 din Tratatul privind Uniunea Europeană, sau drepturilor consacrate în Carta drepturilor fundamentale a Uniunii Europene.
(8)	Prin urmare, inițiativa intitulată „Drepturi pentru natură: capacitarea cetățenilor pentru a reprezenta și a proteja ecosistemele” ar trebui înregistrată.
(9)	Concluzia conform căreia sunt îndeplinite condițiile de înregistrare prevăzute la articolul 6 alineatul (3) din Regulamentul (UE) 2019/788 nu presupune confirmarea în vreun fel de către Comisie a faptului că, prin conținutul său, inițiativa prezintă cu exactitate situația de fapt, acest lucru fiind responsabilitatea exclusivă a grupului de organizatori ai inițiativei. Conținutul inițiativei exprimă doar punctele de vedere ale grupului de organizatori și nu se poate considera, în niciun caz, că reflectă punctele de vedere ale Comisiei, 

ADOPTĂ PREZENTA DECIZIE: 
Articolul 1
Se înregistrează inițiativa cetățenească europeană intitulată „Drepturi pentru natură: capacitarea cetățenilor pentru a reprezenta și a proteja ecosistemele”. 
Articolul 2
Prezenta decizie se adresează grupului de organizatori ai inițiativei cetățenești intitulate „Drepturi pentru natură: capacitarea cetățenilor pentru a reprezenta și a proteja ecosistemele”, reprezentat de Emmanuel SCHLICHTER și Marine YZQUIERDO, care acționează în calitate de persoane de contact.
 
Adoptată la Strasbourg, 19.5.2026
	Pentru Comisie
	Maroš ŠEFČOVIČ
	Membru al Comisiei

